Sesongens satsingsområde

Vi mottok midler fra Sparebankstiftelsen Høsten 2023 for å starte Klubb10+. Våren 2024 mottok vi også Grønne Midler fra Bydel St.Hanshaugen for å utvide aktivitetstilbudet vårt.

Disse pengene er øremerket aktiviteter med miljøbevarende tematikk, og vi har satt i gang med to prosjekter med grønt fokus:

1. **Urban dyrking**
2. **Omsøm/redesign og reparasjon**

Vi tar i bruk det vi har av grøntarealer for å plante nyttevekster vi kan høste og bruke på kjøkkenet til høsten, både i matlaging og til å sylte/safte til oppbevaring. Vi har sådd poteter mellom buskene langs ytterveggen ved menighetssalen og i bakgården, og i bedene ved inngangen har vi plantet gulrøtter, urter, løk og spiselige blomster. Vi skal i tillegg sette opp plantekasser hvor vi dyrker jordbær, flere urter og spiselige blomster. I skolehagen låner vi et hjørne av Ila skoles parsell til å dyrke squash og gresskar, og vi gror ertespirer og ruccola i microdrivhus inne.

Vi har to nye symaskiner som vi har begynt å bli kjent med å bruke. Vi har hatt besøk av to frivillige som har hjulpet barna med å lære å bruke symaskin og noen har startet på egne sømprosjekt.

Til høsten vil dette arbeidet fortsette, og vi planlegger et høstmarked hvor vi inviterer venner, familier og naboer til å se hva vi har laget og kanskje kjøpe med seg noe hjem!

Klubbdeltagere med familier, venner og naboer er velkomne til å bidra gjennom sommeren med vanning, luking og stell av avlingen vår! Ta kontakt med Helene på Ab653@kirken for mer info.